ཡང་གནའ་མིའི་ངག་རྒྱུན་ལྟར་ན་གྲོང་ཚོ་འདིར་མིང་ཁྱད་པར་བ་གཉིས་ཐོགས་མྱོང་བ་ཡིན་ཏེ།སྟོང་མཐོ་དཔོན་ལུང་ནང་པ་དང་།སྟོང་མཐོ་བླ་ལུང་ནང་པ་ཞེས་ཕ་ཡུལ་ཕྱོགས་ལ་ཡོངས་སུ་གྲགས།དཔོན་ལུང་ནང་པ་ཞེས་གྲགས་པའི་རྒྱུ་མཚན་ནི།སྐབས་དེའི་དུས་སུ་ཁམས་སྡེ་དགེ་རྒྱལ་པོ་ལ་མདུན་སྐོར་སུམ་ཅུ་དང་ཧོར་འདྲ་བརྒྱད་ཅུ་སོགས་མང་པོ་ཡོད་པའི་ནང་ནས་ཧོར་འདྲ་བརྒྱད་ཅུའི་མགོ་མ་ཞེས་གཙང་མདོ་སྟོང་མཐོ་འབུ་ཞིང་མགོན་པོ་དོན་འགྲུབ་ཅེས་བྱའམ་ཡོངས་གྲགས་སུ་འབུ་ཞིང་དཔོན་ཟེར་བ་དཔའ་རྩལ་དང་སྤྱང་གྲུང་སྣ་འཛོམས་པ་ཞིག་བྱུང་མྱོང་བ་དང་།རི་རྒན་མགོན་ཚེ་ཞེས་པ་སྡེ་དགེ་རྒྱལ་པོའི་གཉེར་ཆེན་ཡིན་པའི་བཤད་སྲོལ་དང་།ད་དུང་འབུ་གཞོམ་སོགས་གྲོང་ཚོ་འདིའི་ནང་དུ་འཇོན་མི་མང་ཙམ་བྱུང་མྱོང་བའི་རྒྱུ་མཚན་གྱིས་དུས་སྐབས་དེར་མིང་དེ་ལྟར་བཏགས་འདུགསྟོང་མཐོ་བླ་ལུང་ནང་པ་ཞེས་གྲགས་པའི་རྒྱུ་མཚན་ནི།དུས་རབས་ཉི་ཤུ་པའི་མགོ་ཙམ་ལ་གཏེར་སྟོན་རིན་ཆེན་གླིང་པར་གུ་རུ་པདྨ་འབྱུང་གནས་ཀྱིས་ས་གནད་གལ་ཆེན་མང་ཙམ་གྱི་སྟེང་དུ་གུ་རུའི་སྐུ་ཚབ་བརྒྱ་དང་རྩ་བརྒྱད་བཞེངས་དགོས་པའི་ལུང་བསྟན་པའི་ནང་ཚན་ས་གནད་གལ་ཆེན་ཞིག་ཡིན་པར་གཟིགས་ཏེ་ཁོང་གིས་འབའ་ལ་རི་ཁྲོད་དུ་ཚོགས་ཁང་ཆུང་ཆུང་ཞིག་བཞེངས་ཏེ་དེའི་ནང་དུ་རྒྱུ་ས་ལས་གྲུབ་པའི་སྟོན་པ་ཤཱཀྱ་ཐུབ་པ་དང་།འཕགས་པ་སྤྱན་རས་གཟིགས།ཨོ་རྒྱན་པདྨ་འབྱུང་གནས་བཅས་མི་ཚད་ཙམ་རེ་དང་།བྱང་ཆུབ་མཆོད་རྟེན་ཁང་བརྩེགས་གཅིག་ཅན་དང་།རིན་གླིང་ཁོང་གི་འདྲ་སྐུ་མི་ཚད་ཆུང་བ་ཙམ་བཅས་བཞེངས་ཡོད་པ་ཕྱིས་རིག་གསར་གྱི་སྐབས་སུ་གཏོར་བརླག་ཕྱིན་ཚར་འདུགའདག་སྐུ་བཅའ་མཁན་ཧ་འཇའ་ཚང་གི་པདྨ་ཟེར་བའི་ལྷ་བཟོ་པ་དེ་ཡིན་སྐད།དེང་སང་ཡང་རྟེན་གསུམ་དེ་རྣམས་མཇལ་མྱོང་མཁན་གྱི་རྒན་པོ་ཁ་ཤས་ལྷག་ཡོད་པས་དེ་ཚོར་དྲིས་ན་འདྲ་སྐུ་དང་མཆོད་རྟེན་དེ་ཚོ་བཞག་སྟངས་ཀྱི་གོ་རིམ་ཆེ་ཆུང་བཅས་བཤད་རྒྱུ་ཡོད་པ་རེད།རིན་གླིང་ཁོང་ལ་བསྟན་འགྲོའི་ཕྲིན་ལས་སྒྲུབ་པའི་གྲོགས་སམ་མཁའ་འགྲོ་མ་མང་ཙམ་ཡོད་པ་ལས་གཅིག་ནི་ངེད་ཚོའི་ཡུལ་འདིར་ཡོད་རབས་བཤད་སྲོལ་འདུགཁོང་ཡུལ་ཕྱོགས་འདིར་བྱོན་ཏེ་རྟེན་གསུམ་བཞེངས་པའི་ལོ་རྒྱུས་ཁོང་གིས་དངོས་སུ་ཕྱག་བྲིས་གནང་བ་ཡིག་རྙིང་ད་ལྟ་མངོན་སུམ་མིག་གི་དགའ་སྟོན་དུ་མཆིས་པ་ལས་ཡུན་རིང་ཐུང་གང་ཙམ་བཞུགས་ཡོད་མེད་སོགས་ངག་རྒྱུན་ལས་ཀྱང་གསལ་པོར་མ་ཐོས་མོད་ཚོད་དཔག་ལྟར་ན་ཡུན་རིང་པོ་བཞུགས་ཡོད་རྒྱུ་མ་རེད་སྙམ།གང་ཞེ་ན།ཁོང་གཙང་མདོ་འོ་ཐང་དགོན་དང་ཉ་གཤིས་གདོང་སྣ་དགོན་སོགས་ངེས་མེད་ཀྱི་ས་ཆ་མང་པོར་ཕེབས་ནས་འགྲོ་དོན་མཛད་རབས་ཀྱི་ལོ་རྒྱུས་མང་།ཁོང་གིས་འབའ་ལ་རི་ཁྲོད་དུ་རྟེན་གསུམ་བཞེངས་པ་ཙམ་གྱི་ལོ་རྒྱུས་ལས་བླ་ལུང་ནང་པ་ཞེས་པའི་མིང་དང་འབྲེལ་བ་ཡོད་པའི་བཤད་སྲོལ་ཆེར་མ་ཐོས་ཀྱང་གནས་འདིར་ཞབས་ཀྱིས་བཅགས་ཤིང་བྱིན་གྱིས་རླབས་ཏེ་ཐུགས་བསྐྱེད་སྨོན་ལམ་ཆེན་པོ་ཞིག་མཛད་ཡོད་པ་རྗེས་སུ་དཔག་པས་ཤེས་རྟོགས་ཐུབ་ན་མིང་དེའི་རྨང་གཞི་བཏིང་མཁན་ནི་ཁོང་ཡིན་པར་སེམས།འོན་ཀྱང་བླ་ལུང་དངོས་བཏགས་པའི་རྒྱུ་མཚན་ནི།ཁོང་དང་དུས་རབས་གཅིག་ཏུ་བྱུང་བའི་སྟོང་མཐོ་གྲོང་ཚོའི་ཧ་འཇའ་ཚང་གི་ཡབ་མགོན་རྗེས་དང་ཡུམ་ཨ་ཇག་ཆོས་སྒྲོན་དེ་གཉིས་ཀྱི་སྲས་སུ་འཁྲུངས་པའི་མཚན་ལ་མཁན་པོ་བསོད་ནམས་དོན་འགྲུབ་ཅེས་བྱ་བ་ཁོང་དགུང་ལོ་ཆུང་ངུའི་དུས་ནས་ཆོས་སྡེ་ཆེན་པོ་དཔལ་གྱི་ཀཿཐོག་རྒྱུད་སྡེ་རུ་ཕེབས་ནས་སི་ཏུ་ཆོས་ཀྱི་རྒྱ་མཚོ་དང་མཁན་ཆེན་ཀུན་དཔལ་སོགས་དགེ་བའི་བཤེས་གཉེན་མང་པོའི་མདུན་ནས་མདོ་སྔགས་ཀྱི་ཆོས་ཚུལ་རྒྱ་མཚོ་ལྟ་བུ་གསན་བསམ་མཛད།ཨ་འཛོམས་སྒར་སོགས་ལའང་ཕེབས་ཏེ་ཨ་འཛོམས་འགྲོ་འདུལ་དཔའ་བོ་རྡོ་རྗེ་དང་མཁན་ཆེན་ངག་གི་དབང་པོ་སོགས་ཀྱང་མཉེས་པ་གསུམ་གྱིས་བསྟེན།སྐུ་ཚེ་སྨད་དུ་ཤར་རྒྱལ་བ་དཔལ་ཡུལ་རྣམ་རྒྱལ་བྱང་ཆུབ་ཆོས་གླིང་དུ་ཕེབས་ཏེ་གྲུབ་དབང་དཔལ་ཆེན་འདུས་པ་བླ་མར་བསྟེན་པར་མ་ཟད་དཔལ་ཡུལ་རྣམ་རྒྱལ་བྱང་ཆུབ་ཆོས་གླིང་གི་གདན་རབས་རྒྱས་བསྡུས་རྣམས་ལས་གསལ་བར་ལྟར།དཔལ་ཡུལ་དགོན་ཆེན་ལ་མཁན་རབས་མང་ཙམ་ཡོད་པའི་ནང་གསེས་མཁན་རབས་དྲུག་པར་མངའ་གསོལ་ནས་ཁོང་གིས་ལས་ཐོག་མཁན་པོའི་འགན་བཞེས་མཛད།གྲུབ་དབང་དཔལ་ཆེན་འདུས་པའི་ཡང་སྲིད་གྲུབ་དབང་ཐུབ་བསྟན་བཤད་སྒྲུབ་ཆོས་ཀྱི་སྒྲ་དབྱངས་དཔལ་བཟང་པོས་ཐུབ་བསྟན་ཆོས་ཀྱི་གླང་པོའི་མདུན་ནས་བསྙེན་རྫོགས་ཀྱི་སྡོམ་པ་བཞེས་སྐབས་གྲོགས་དན་པ་ཧ་འཇའ་མཁན་པོ་བསོད་ནམས་དོན་འགྲུབ་ཁོང་ཡིན་པ་དང་།དཔལ་སྤྲུལ་ཐུབ་བསྟན་དཔལ་བཟང་རིན་པོ་ཆེས་ཀྱང་ཁོང་གི་མདུན་ནས་དཔེ་ཆ་སྐོར་གསན་ཡོད་པར་ངེས་ཏེ་དཔལ་ཡུལ་བཤད་གྲྭ་ལ་བཀའ་སློབ་གནང་སྐབས་མཁན་པོ་བསོད་ནམས་དོན་འགྲུབ་ཀྱིས་དཔེ་ཆ་ནང་ནས་གནད་ཆེ་ཤོས་སྡོམ་གསུམ་དང་སྤྱོད་འཇུག་རྒྱུད་བླ་མ་སོགས་སྦྱང་དགོས་གསུངས་དར་ཞེས་ཚོགས་མང་ནང་དུ་ཕྲན་གྱིས་ཀྱང་ཐེངས་གཉིས་ཙམ་ཚོར་མྱོང་བ་དང་རྒྱུན་པར་ཁོང་གིས་ཐུགས་རྩིས་ཆེ་བའི་ལོ་རྒྱུས་མང་།མཁན་ཆེན་ཁོང་གིས་བསྟན་འགྲོའི་མཛད་ཕྲིན་རྒྱ་ཆེར་སྐྱོང་ཞོར་དུ་ངེད་ཚོའི་ཡུལ་ཕྱོགས་སྟོང་མཐོ་འབའ་ལ་རི་ཁྲོད་དུ་ལོ་མང་པོའི་རིང་ལ་སྟོང་མཐོ་བའི་ཡུལ་མི་རྣམས་ཀྱིས་གཙོར་བྱས་གཙང་མདོ་སྟོད་སྨད་བར་གསུམ་གྱི་སེར་སྐྱ་མང་ཚོགས་མང་ཙམ་ལ་བདེ་ཆེན་ཞིང་སྒྲུབ་དང་གསང་འདུས་སྒྲུབ་ཆེན་སྨྱུང་གནས་སོགས་ཀྱི་ཆོས་རྒྱུན་བཙུགས་ཏེ།གླག་བླ་ཆོས་འགྲུབ་ཀྱི་བདེ་སྨོན་འགྲེལ་པ་དང་།སྔོན་འགྲོ་ཀུན་བཟང་བླ་མའི་ཞལ་ལུང་།སྨྱུང་གནས་ཀྱི་ཕན་ཡོན་སོགས་ཆོས་འཁོར་མང་ཙམ་བསྐོར་བ་གནའ་མི་རྒན་ཕོ་མོ་མང་པོས་ཞུ་བའི་སྐལ་བ་ལྡན་རབས་ཀྱི་ལོ་རྒྱུས་གསོན་པོ་མང་ཙམ་ད་ལྟར་ལྷག་ཡོད་པའི་མི་རབས་རྙིང་པ་ཁ་ཤས་ལ་གསལ་པོར་བཤད་རྒྱུ་ཡོད།ཁོང་ཉིད་མཐར་དགུང་ལོ་བདུན་ཅུ་དང་བརྒྱད་ཅུ་དེ་གཉིས་ཀྱི་བར་ཙམ་དུ་དཔལ་ཡུལ་གྱི་ཁྲི་མུན་ད་ལྟ་སྔ་འགྱུར་མཐོ་སློབ་ཀྱི་ཀུན་དགའ་རྭ་བ་ཡོད་ས་འདིར་ཞིང་དུ་གཤེགས་སོང་འདུགགཞན་ཡང་སྟོང་མཐོ་དགུ་བསྟན་ཚང་གི་ཕ་མགོན་འགྲུབ་དང་མ་བོ་ཆུང་གཉིས་ལས་མཚན་ལ་བསོད་ནམས་ཟེར་བའི་བླ་མའམ་མཁན་པོ་དེ་དུས་རབས་ཉི་ཤུ་པའི་སྟོད་སྤྱི་ལོཤིང་བྱི་ལོར་འཁྲུངས།དགུང་ལོ་ཆུང་ངུའི་དུས་ནས་ཤར་རྒྱལ་བ་དཔལ་ཡུལ་རྣམ་རྒྱལ་བྱང་ཆུབ་ཆོས་གླིང་དུ་ཕེབས་ཏེ་དཔེ་ཆ་ལོ་གསུམ་ལ་སློབ་སྦྱོང་མཛད་པར་མ་ཟད།རྗེས་སུ་ཡང་བསྐྱར་ཆོས་སྡེ་ཆེན་པོ་དཔལ་གྱི་ཀཿཐོག་གི་རྒྱུད་སྡེར་ཕེབས་ཏེ་ལོ་དྲུག་གི་རིང་ལ་མདོ་སྔགས་རིག་གནས་དང་བཅས་པར་གསན་བསམ་དཔྱིས་ཕྱིན་པར་མཛད་རྗེས་སྐྱོར་དཔོན་དུ་མངའ་གསོལ།ཕྱིས་སུ་མཁན་ཁྲི་ལ་མངའ་གསོལ་བའི་ལོ་རྒྱུས་ཡོད་མེད་མི་ཤེས་མོད་ཡོངས་གྲགས་སུ་མཁན་པོ་བསོད་ནམས་ཞེས་འབོད་པ་དེ་བྱུང་།མཐར་སྐུ་ཚེ་ཡུན་དུ་མ་བསྲིང་པར་དགུང་ལོསྟེང་སྤྱི་ལོལྕགས་བྱི་ལོར་ཁྲི་མུན་དུ་དཔལ་ཡུལ་ཆོས་ཁྲི་སྟོན་ལ་འདས་སོང་བ་རེད།ད་དུང་ཨ་འཛོམས་འགྲོ་འདུལ་དཔའ་བོ་རྡོ་རྗེའི་དངོས་སློབ་ཧ་འཇའ་ཨུ་རྒྱན་བླ་མ་དང་།གནས་གསར་ཚུལ་ཁྲིམས་བླ་མ།དགས་བསྡུ་ཨ་ཀ་བླ་མ་སོགས་དུས་སྐབས་གཅིག་ལ་སྐྱེས་བུ་མང་པོ་ཞིག་གྲོང་ཚོ་འདིར་འཁྲུངས་ཏེ་ཞལ་བཞུགས་པས་སྟོང་མཐོ་བླ་ལུང་ནང་པ་ཞེས་པའི་མཚན་གྱི་ཅོད་པན་དེ་དཔྱངས་བ་ཡིན་འདུགདེང་སང་གཞན་ལས་བལྟས་ན་དཔལ་འབྱོར་དང་རིག་གནས་སོགས་ཀྱི་ཐད་ནས་ཅུང་རྗེས་ལུས་ཡིན་པ་དང་།གནའ་བོའི་ལུགས་སྲོལ་ལྟར་ཆོས་ཚོགས་སོགས་འཐུས་སྒོ་ཚང་བ་ཞིག་མ་བྱུང་རུང།གྲོང་ཚོ་འདིའི་སེར་སྐྱ་མི་དམངས་ཡོངས་རང་འགུལ་དང་རང་མོས་འཆམ་འཐུན་གྱི་སྒོ་ནས་རང་དོན་རང་གཅེས་གཙིགས་སུ་འཛིན་བཞིན་མ་རབས་ལུགས་ངན་སྤྱོད་པ་རྔོན་དང་རྐུ་འཕྲོག་ཆང་རག་སོགས་རྒྱང་དུ་དོར་ཏེ།ཡ་རབ་དམ་པའི་གྲལ་ལ་རེ་སྙེགས་བྱེད་པའི་དུས་སྐབས་ཤིག་ལ་ཁེལ་བས་སྟོང་མཐོ་ཆོས་ལུང་ནང་པ་ཞེས་པའི་མིང་གི་ཅོད་པན་གསར་པ་ཞིག་འདོགས་ན་མི་འོས་པ་དང་མི་འཐད་པ་གང་ཡང་མེད་སྙམ།གསལ་བཤད་ཞུ་དགོས་པ་ཞིག་ལ་ཕྲན་གྱིས་དཔལ་ཡུལ་གཙང་མདོ་སྟོང་མཐོ་གྲོང་ཚོའི་གནའ་སྔོན་ཆད་དུས་རབས་བཅུ་དགུ་པའི་སྨད་ནས་ཉི་ཤུ་པའི་སྟོད་ལོ་རབས་དྲུག་ཅུ་ཡན་གྱི་ལོ་རྒྱུས་ནང་གི་ཆ་ཤས་རགས་བསྡུས་ཙམ་ཞིག་གླེང་བ་ལས་དུས་རབས་ཉི་ཤུ་པའི་ལོ་རབས་དྲུག་ཅུ་ཚུན་ཆད་ཀྱི་ལོ་རྒྱུས་འདི་ནང་དུ་བྲིས་མེད་པ་རྒྱུ་མཚན་གང་ཞེ་ན།ང་རང་གིས་ལོ་རྒྱུས་ཉུང་ཙམ་འདི་བྲིས་པའི་དམིགས་ཡུལ་དེ་ང་ཚོས་གནའ་སྔ་མོའི་ལོ་རྒྱུས་མང་པོ་ཞིག་མ་ཤེས་པ་ཆགས་སོང་ན་དེ་དང་ལྷན་དུ་རང་ཡུལ་གྱི་དམངས་སྲོལ་ལམ་སྲོལ་རྒྱུན་གྱི་རིག་གནས་མང་པོ་ཞིག་ཀྱང་ཉམས་འགྲོ་ས་རེད་སྙམ་པའི་ན་ཟུག་དེས་ཀུན་ནས་བསླངས་ཏེ་བརྗེད་ཐོ་ཙམ་དུ་དམིགས་ཏེ་བྲིས་པ་ཙམ་ཡིན་པས་ཕྱིས་ཀྱི་ལོ་རྒྱུས་འགོད་པའི་ངལ་བ་མ་བྱས་པའོ།།